SKRIFTLIG FORESPØRGSEL P-3238/00

af Alexandros Alavanos (GUE/NGL) til Kommissionen

(12. oktober 2000)

Om: Højere sikkerhedsstandarder for passagerskibe og Stockholm-aftalen

Efter forlisene i 1990'erne og efter forhandlingerne i Den Internationale Søfartsorganisation blev SOLAS-konventionen ændret med henblik på sikkerheden af passagerskibe. Sverige, Norge, Finland, Danmark, Holland, Irland og Storbritannien underskrev i 1996 en aftale om sikkerhed og stabilitet i situationer med lækage og indsivning af vand. Denne aftale indeholder strenge forskrifter. Agter Kommissionen at gennemføre en harmonisering på et højere niveau af reglerne om sikkerhed til søs, eftersom den ovennævnte Stockholm-aftale indeholder strengere krav med hensyn til passagerskibenes sikkerhed end direktiv 98/18(1)?

(1) EFT L 144 af 15.5.1998, s. 1.

Svar afgivet på Kommissionens vegne af Loyola de Palacio

(16. november 2000)

Stockholm-aftalen (SA), som det ærede medlem henviser til, blev indført i forbindelse med Resolution 14 fra konferencen i 1995 for parterne i den internationale konvention om sikkerhed for menneskeliv på søen (SOLAS). Her hedder det, at de kontraherende regeringer kan indgå en sådan aftale, hvis de mener, at de fremherskende hav- og vejrforhold indebærer særlige krav til stabiliteten for roll-on/roll-off (ro-ro) passagerskibe i et nærmere angivet område. Denne aftale anvendes aktuelt af Danmark, Irland, Nederlandene, Finland, Sverige, Det Forenede Kongerige og Norge.

Med direktiv 98/18/EF af 17. marts 1998 om sikkerhedsregler og -standarder for passagerskibe blev der, på linje med den reviderede SOLAS-konvention, indført særlige sikkerhedsregler og -standarder for passagerskibe for så vidt angår stabilitet, brandsikringsudstyr og redningsmidler. Med udgangspunkt i SA hedder det i direktivets artikel 7, at en medlemsstat eller en gruppe medlemsstater, efter at have notificeret Kommissionen, kan anvende strengere sikkerhedsstandarder for at tilgodese særlige lokale vilkår.

Endvidere blev det ved Rådets direktiv 1999/35/EF af 29. april 1999 om en ordning med obligatoriske syn med henblik på sikker drift af ro-ro-færger og højhastighedspassagerfartøjer(1) obligatorisk at anvende SA for alle tjenesteydelser til og fra havne i det af aftalen berørte område.

På tidspunktet for indgåelsen af Stockholm-aftalen udsendte Kommissionen en erklæring, hvori den noterer sig aftalens anvendelse på regionalt plan og giver udtryk for, at sikkerhedsniveauet bør være det samme for alle ro-ro passagerskibe, der drives på samme vilkår. Kommissionen erklærer også, at den vil undersøge de fremherskende miljø- og driftsmæssige vilkår for trafikken med ro-ro passagerfærger i alle de europæiske farvande. I erklæringen hedder det til sidst, at Kommissionen i lyset af sine undersøgelser vil afgøre, om der er behov for yderligere initiativer.

I december 1999 indgik Kommissionen kontrakt om en undersøgelse af gennemførelsen af SA og af de fremherskende hav- og vejrforhold i de europæiske farvende, der ikke var omfattet af aftalen. Undersøgelsen skal ligge færdig inden årets udgang, og Kommissionen vil tage hensyn til resultaterne heraf i sine yderligere initiativer til fremme af sikkerheden ved ro-ro passagerskibe.

Ovenstående er også i tråd med Kommissionens erklæring den 5. oktober 2000 under behandlingen af Parlamentets beslutninger B5-0783, 0787 og 0791/2000, hvor det hedder, at den i løbet af 2001 vil tage sikkerhedsreglerne i direktiv 98/18/EF op til revision.

(1) EFT L 138 af 1.6.1999.